Crnatovo

**Crnatovo** je naselje u Srbiji u opštini Vlasotince u Jablaničkom okrugu. Prema popisu iz 2002. bilo je 176 stanovnika (prema popisu iz 1991. bilo je 276 stanovnika).

Nalazi se na južnoj padini planine Kruševica, na nadmorskoj visini između 400 i 600 metara, na desnoj strani reke Vlasine. Južnom stranom je okrenuto prema planini Bukova Glava. Sadašnje selo je nastalo od starog naselja iznad Begove turske livade (kod sela Boljare).

## Infrastruktura
Crnatovo je makadamskim putem preko sela Boljare povezano sa Vlasotincem. Selo je elektrificirano, ima vodovod i prodavnicu. U naselju postoji dom u kome su nekada organizovane igranke, takmičenja sela u folkloru i natpevavanju. Danas je mali broj mladih ostao da živi na selu. Većina se iselila u Vlasotince i u užoj Srbiji. Selo je nekada imalo i fudbalski klub koji se takmičio u opštinskoj ligi.

## Stanovništvo i genealogoja
"Crni Marko“ je, kao prvi stanovnik Crnatova, kupio na sadašnjem mestu sela imanje od jednog Crnobarca. Za imanje je „platio“ jednog ovna. Po „Crnom Marku“ je selo dobilo naziv Crnatovo.

Meštani sela potiču sa svih strana: Kosova, sa planinskih dela vlasinsko-crnotravske i žnepoljske oblasti, kao iz okolnih sela.

Starije familije:
* Bozinci su naseljeni iz Brezovice posle oslobođenja od Turaka, 
* Anđelkovići su se doselili iz sela Darkovca. Predak Anđelkovića (čukun deda) je bio turski kmet i čuvao svinje kod Turčina.

Nekada su doseljeni crnatovčani bili ciglari pečalbari, danas su mahom zidari pečalbari. U selu ima dosta voćnjaka i vinograda, tako da se peče rakija i proizvodi vino. Stanovnici se bave i stočarstvom. Na pijacama u Vlasotincu i ostalim okolnim selima prodaju svoje mlečne proizvode, pretežno sir, a može se kupiti i domaća crnatovska rakija.

## Demografija
U naselju Crnatovo živi 156 punoletnih stanovnika, a prosečna starost stanovništva iznosi 50,7 godina (44,3 kod muškaraca i 56,5 kod žena). U naselju ima 75 domaćinstava, a prosečan broj članova po domaćinstvu je 2,35.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Obrazovanje
Crnatovo ima četvorogodišnju osnovnu školu sa dva učitelja. Šezdesetih i sedamdesetih godina je u toj školi bilo i do sto učenika. Najduže su u školi predavali učitelji Buda i Smilja Petrović (bračni par). Na početku XXI veka deca iz Crnatova pohađaju osmogodišnju osnovnu školu u selu Kruševica. U seoskoj školi u Crnatovu ima mali broj đaka.

## Seoska kuća donjeg Povlasinja za vreme vladavine turaka
Seoska kuća familije Anđelković u Crnatovu je stara oko 200 godina i spada najstarije očuvane objekte donjeg Povlasinja. (Za seosku kuću gornjeg i srednjeg Povlasinja vidi članak o selu Svođe.)

Objekat u obliku pravougaonika sa razmerama 8m sa 9m bio je pokriven turskom ćeremidom. Ćeremida se proizvodila nadomak današnje seoske škole Crnatova. Kuću sa odžakom čine dve sobe: jedna kao „turska“ divana (dnevna soba), a druga kao „spavaća“ soba. Podrum je od kamena. Zidovi su od pletene čakme i oblepljivani blatom. Plafon čine daske, takozvana šindra. Tako građen objekat se naziva „šindrosana kuća“. Daske šindrosane kuće su se skidale, prale i ponovo postavljale. U divani su ukućani primali kao goste svoje turske gazde, sa njima pili kafu i pušili duvan na lulu. U spavaćoj sobi su se nalazile ragože na kojima su ukućani spavali. Preko ragoža, zvanih asura, su se stavljale čerge od konoplja. Ognjište kuće se ložilo panjevima (krnjugama) iz okolnih šuma. Inventar kao i posuđe za jelo, kašike i panice (tanjiri) su bili od drveta.

## Reference

## Literatura
* Zapis Miroslava Mladenovića 1976. godine: Kazivanja starijih meštana Crnatova.

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)